Verdens rikeste mann på norgesbesøk

Verdens rikeste mann, Amazon-gründer Jeff Bezos, er i Alta i Finnmark. Det bekrefter leder av Alta Næringsforening, Kjetil Kristensen, til E24.

I ALTA: Amazon-sjef Jeff Bezos er på norgesbesøk. Vis mer byoutline Foto: Lindsey Wasson Reuters

Publisert: Oppdatert: 8. april 2018 12:21 , Publisert: 7. april 2018 18:55

Han vil dog ikke svare hverken på hva formålet med besøket er, eller om det er relatert til forretninger eller fritid.

Det var iFinnmark som først skrev om saken, da lokalavisen oppdaget at Bezos’ privatfly landet i Alta lørdag morgen.

– Det er mange som har oppdaget hva som skjer i nord og i Alta, og Jeff Bezos er en av dem, sier Kristensen til E24.

– Men er det noen muligheter for å utnytte dette besøket for det lokale næringslivet?

– Selvfølgelig er det, sier Kristensen.

Hemmelighetskremmeri



Til iFinnmark sier Kristensen at det i flere dager har vært stort oppbud i og over Alta, av helikoptre og sikkerhetsfolk for å klarere at byen er et sikkert og trygt sted, men Kristensen vil ikke si noe om hvor lenge planleggingen av besøket har pågått.

Kristensen forklarer hemmelighetskremmeriet til E24 med at Alta ønsker å legge til rette for folk som Bezos, og derfor vil han ikke si noe om besøket.

Omtrent det eneste Kristensen vil bekrefte er at Bezos ikke er i Alta for NM på ski.

Les også Trump med hardt angrep på Amazon

Angrepet på Twitter



Bezos og Amazon har den siste tiden blitt angrepet en rekke ganger av USAs president Donald Trump.

I en rekke Twitter-tirader de siste dagene har presidenten anklaget handelsgiganten for å sno seg unna skatt og true lokale arbeidsplasser.

Kritikerne mener presidenten snarere tar hevn for negativ omtale i den velrenommerte avisen Washington Post som Bezos eier, som Trump beskylder for «fake news».

Siden Trump startet sine Twitter-angrep, har Amazon-sjefen fått sin formue barbert med rundt 12 milliarder dollar, tilsvarende over 90 milliarder norske kroner, viser en beregning basert på Forbes' milliardærindeks.

Les også Forbes: Amazon-sjef Jeff Bezos er verdens rikeste

Les også Har tapt 90 mrd. siden Trump startet Twitter-angrepene

Les også Trump med hardt angrep på Amazon

Her kan du lese mer om Amazon